Tuis | Media Releases | Eskom-hoof kry R22,775 miljoen toe hy loop en gemors agterlaat
Eskom-hoof kry R22,775 miljoen toe hy loop en gemors agterlaat
Eskom se voormalige hoof uitvoerendebeampte (HUB), mnr Brain Dames wat op 31 Maart 2014 bedank het, het R 22, 775 miljoen vergoeding in sy bedankingsjaar ontvang. 'n Betaling van R 5,007 miljoen net vir beëindiging van sy dienste is betaal. Hy het 'n terugbetaling van R 1,9 miljoen en 'n langtermyn aansporing van R 1,928 miljoen ontvang. Hierdie betalings is deur die minister van Openbare Ondernemings, me Lynne Brown, verskaf in antwoord op 'n vraag van Pieter Groenewald, VF+-LP in die parlement.
"Brain Dames behoort hierdie bykomstige betalings terug te gee, aangesien die gebrek aan prestasie by Eskom onder sy toesig en leiding plaasgevind het. Weens sy swak bestuur moet belastingbetalers ekstra opdok vir voltooing van die Medupi- en Khuseli-kragsentrales en nou nog die ongerief van beurtkrag ook verduur. Die minister moet ook verduidelik hoekom is hy R 5 miljoen betaal, bloot omdat hy bedank het.
Die jaarlikse salaris van die HUB van Eskom beloop R 15,367 miljoen en met so salaris behoort die persoon 'n uitnemende bestuurder te wees. Eskom is 'n uiters strategiese entiteit en swak bestuur daarvan het negatiewe gevolge vir die ekonomie van Suid-Afrika, soos tans beleef word. Dit word 'n siekte in Suid-Afrika dat die regering topposte, met reuse salarisse, vul met middelmatigheid en nie uitnemendheid nie, terwyl die belastingbetaler daarvoor moet opdok," sê dr Pieter Groenewald (LP), hoofwoordvoerder van Openbare Ondernemings vir die Vryheidsfront Plus.